POSTชูกำไร10ล้านรายได้โตต้นทุนลด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — โพสต์ พับลิชชิง อวดกำไร 10 ล้านบาท พลิกจากขาดทุน รายได้โต ต้นทุนลด ใช้เงินกู้ระยะยาวคืนหนี้สั้น
บริษัท โพสต์ พับลิชชิง (POST) เปิดเผยผลประกอบการงวด 3 เดือนแรกของปี 2553 มีกำไรสุทธิ 10.65 ล้านบาท คิดเป็นกำไรหุ้นละ 0.02 บาท พลิกจากขาดทุนสุทธิ 18.85 ล้านบาทหรือ 0.04 บาท ในช่วงเดียวกันปีก่อน
นายภัค เพ่งศรี ประธานเจ้าหน้าที่ฝ่ายการเงินและเลขานุการบริษัท โพสต์ พับลิชชิง เปิดเผยว่า ไตรมาสแรกปีนี้บริษัทมีรายได้จากการขายและบริการเพิ่มขึ้นเล็กน้อยจาก 393.0 ล้านบาท เป็น 402.3 ล้านบาท 
ขณะที่ต้นทุนจากการขายและบริการลดลงจาก 302.3 ล้านบาท เป็น 279.3 ล้านบาท ค่าใช้จ่ายในการขายการบริหารและค่าตอบแทนผู้บริหารลดลงจาก 111.1 ล้านบาท เป็น 106.8 ล้านบาท
ทั้งนี้ บริษัทใช้กระดาษที่มีราคาถูกลงและการปรับลดยอดพิมพ์ อันเนื่องมาจากการลดลงของปริมาณนักท่องเที่ยวจากต่างประเทศ ทำให้ต้นทุนขายและบริการลดลงและมีผลประกอบการดีขึ้น
บริษัทใช้เงินสดสุทธิจากการดำเนินงานและเงินกู้ยืมระยะสั้นจากธนาคารส่วนใหญ่ไปในการคืนเงินกู้ยืมระยะยาว และซื้ออุปกรณ์กับคอมพิวเตอร์ซอฟต์แวร์ 
ด้านคณะกรรมการบริษัทมีมติแต่งตั้ง ม.ร.ว.ปรีดิยาธร เทวกุล กรรมการ เป็นประธานกรรมการ และมีคุณสมบัติเป็นกรรมการอิสระ 
บริษัท มติชน (MATI) กำไรสุทธิ 32.08 ล้านบาท และกำไรหุ้นละ 0.17 บาทต่อหุ้น ในไตรมาสแรกปีนี้ ดีขึ้นจากช่วงเดียวกันปีก่อน กำไรสุทธิ 6.76 ล้านบาท หรือ 0.04 บาทต่อหุ้น 
สาเหตุที่บริษัท มติชน มีผลงานที่ดีขึ้น เป็นเพราะบริษัทมีรายได้จากการบริการจัดงานเพิ่มขึ้นทั้งจำนวนรวม 38.19 ล้านบาท เนื่องจากในปี 2552 ภาวะเศรษฐกิจของประเทศชะลอตัว บริษัทจึงพยายามเพิ่มช่องทางในการหารายได้ด้วยการให้บริการรับจัดงานอีเวนต์ภายในประเทศ 
ขณะที่ยอดรายได้จากการขายและการให้บริการรวม 323.72 ล้านบาท ลดลงจากงวดเดียวกันของปีก่อน 15.93 ล้านบาท คิดเป็น 4.69% และมียอดต้นทุนขายและการให้บริการรวม 204.58 ล้านบาท ลดลง 30.22 ล้านบาท คิดเป็น 12.87%